Title: ประกาศกระทรวงมหาดไทย เรื่อง จัดตั้งองค์การบริหารส่วนตำบลหนองป่าครั่ง อำเภอเมืองเชียงใหม่ จังหวัดเชียงใหม่ เป็นเทศบาลตำบลหนองป่าครั่ง

ประกาศกระทรวงมหาดไทย

ประกาศกระทรวงมหาดไทย
เรื่อง
จัดตั้งองค์การบริหารส่วนตำบลหนองป่าครั่ง อำเภอเมืองเชียงใหม่ จังหวัดเชียงใหม่
เป็นเทศบาลตำบลหนองป่าครั่ง

โดยที่ กระทรวงมหาดไทยพิจารณาแล้วเห็นว่า
องค์การบริหารส่วนตำบลหนองป่าครั่ง อำเภอเมืองเชียงใหม่ จังหวัดเชียงใหม่ มีสภาพเหมาะสม
สมควรให้จัดตั้งเป็นเทศบาลตำบล

อาศัยอำนาจตามความในมาตรา ๔๒
แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗
ซึ่งแก้ไขเพิ่มเติมโดยพระราชบัญญัติสภาตำบลและองค์การบริหารส่วนตำบล (ฉบับที่ ๕) พ.ศ.
๒๕๔๖ และมาตรา ๗ แห่งพระราชบัญญัติเทศบาล พ.ศ. ๒๔๙๖
รัฐมนตรีว่าการกระทรวงมหาดไทยจึงจัดตั้งองค์การบริหารส่วนตำบลหนองป่าครั่ง
อำเภอเมืองเชียงใหม่ จังหวัดเชียงใหม่ เป็นเทศบาลตำบลหนองป่าครั่ง

องค์การบริหารส่วนตำบลที่ได้รับการจัดตั้งเป็นเทศบาลตำบลดังกล่าวข้างต้น
มีแนวเขตตามคำบรรยายเขตและแผนที่ที่แนบท้ายประกาศกระทรวงมหาดไทยฉบับนี้
และพ้นสภาพแห่งการเป็นองค์การบริหารส่วนตำบล
รวมทั้งให้สมาชิกภาพของสมาชิกสภาองค์การบริหารส่วนตำบลสิ้นสุดลง
และนายกองค์การบริหารส่วนตำบลพ้นจากตำแหน่ง
นับแต่วันที่ได้มีประกาศนี้จัดตั้งขึ้นเป็นเทศบาลตำบลเป็นต้นไป บรรดางบประมาณ
ทรัพย์สิน สิทธิ สิทธิเรียกร้อง หนี้
พนักงานส่วนตำบลและลูกจ้างขององค์การบริหารส่วนตำบล
โอนไปเป็นของเทศบาลตำบลที่จัดตั้งขึ้น
และบรรดาข้อบัญญัติองค์การบริหารส่วนตำบลที่ได้ใช้บังคับในเรื่องใดอยู่ก่อนแล้ว
คงใช้บังคับได้ต่อไปเป็นการชั่วคราว จนกว่าจะได้มีการตราเทศบัญญัติในเรื่องนั้นขึ้นใหม่

ทั้งนี้ ตั้งแต่วันที่ ๑๗ สิงหาคม ๒๕๔๙ เป็นต้นไป[๑]

ประกาศ
ณ วันที่ ๑๖ สิงหาคม พ.ศ. ๒๕๔๙
สมชาย
สุนทรวัฒน์
รัฐมนตรีช่วยว่าการฯ
ปฏิบัติราชการแทน
รัฐมนตรีว่าการกระทรวงมหาดไทย

[เอกสารแนบท้าย]

๑. 
คำบรรยายแนวเขตเทศบาลตำบลหนองป่าครั่ง อำเภอเมืองเชียบใหม่
จังหวัดเชียงใหม่ ท้ายประกาศกระทรวงมหาดไทย เรื่อง
จัดตั้งองค์การบริหารส่วนตำบลหนองป่าครั่ง อำเภอเชียงใหม่ จังหวัดเชียงใหม่
เป็นเทศบาลตำบลหนองป่าครั่ง ลงวันที่ ๑๖ สิงหาคม พ.ศ. ๒๕๔๙
๒. 
แผนที่ท้ายประกาศกระทรวงมหาดไทย เรื่อง จัดตั้งองค์การบริหารส่วนตำบลหนองป่าครั่ง
อำเภอเชียงใหม่ จังหวัดเชียงใหม่ เป็นเทศบาลตำบลหนองป่าครั่ง ลงวันที่ ๑๖ เดือน
สิงหาคม พ.ศ. ๒๕๔๙

(ดูข้อมูลจากภาพกฎหมาย)

โสรศ/ผู้จัดทำ
๒๑
พฤศจิกายน ๒๕๔๙

[๑] ราชกิจจานุเบกษา เล่ม
๑๒๓/ตอนที่ ๑๑๖ ง/หน้า ๓๐/๒ พฤศจิกายน ๒๕๔๙